સરકાર ડૉલરની માગ અને પુરવઠા વચ્ચે સંતુલન જાળવી રાખવા સરકારી બેન્કોના માધ્યમથી ડૉલરની ખરીદી કરી હોવાનું કહેવાય છે, પરંતુ તેને સત્તાવાર સમર્થન મળતું નથી. મુદ્દાની વાત એ છે કે આવાં પગલાં લેવાઈ રહ્યાં હોય તો પણ એ અપૂરતા સાબિત થઈ રહ્યા છે. ૨૦૧૭-૨૦૧૮ના નાણાકીય વર્ષમાં ક્રૂડની આયાતનું બિલ સાડા સાત લાખ કરોડથી વધુનું થઈ ગયું છે. તેને કારણે રૃપિયો નબળો પડ્યો છે. મામલો પેચીદો બનતો જાય છે. લોકોની મુશ્કેલી વધતી જાય છે. આંતરરાષ્ટ્રીય ઘટનાક્રમ પર કોઈનો અંકુશ ચાલતો નથી. અમેરિકાએ ઇરાન સાથેના અણુકરાર રદ કરતાં મામલો બિચક્યો છે. તેને પગલે જ ક્રૂડ ઓઇલના ભાવમાં વધારો થવા લાગ્યો છે. નિષ્ણાતો કહી રહ્યા છે કે ક્રૂડ ઓઇલ એક બેરલના એંસી ડૉલરથી ઉપર જાય એવી સંભાવના છે. એવું થાય તો ભારતના આયાત બિલમાં જંગી વધારો થવા સાથે મુશ્કેલી પણ વધે અને જ્યારે પરિસ્થિતિ આ પ્રકારે નિરંકુશ બનવા તરફ ગતિ કરી રહી હોય ત્યારે સરકારે લોકોને રાહત આપવા કરવેરાના દરોમાં ઘટાડો કરીને આવક જતી કરવા સિવાય કોઈ વિકલ્પ રહેતો નથી. સરકાર પણ માત્ર નફાખોરીની રીતે વિચારી શકે નહીં. ક્રૂડ ઓઇલના ભાવ એકદમ નીચા હતા ત્યારે પણ સરકારે પેટ્રોલ-ડીઝલ પરની એક્સાઇઝના દરમાં વધારો કરીને ભાવ બહુ નીચા જવા દીધા ન હતા, પરંતુ હવે જ્યારે ભાવવધારો કાબૂ બહાર જઈ રહ્યો છે ત્યારે સરકારે લોકોને રાહત આપવા વેરાના દર ઘટાડવા જ જોઈએ. તેને માટે કોઈ ચૂંટણીની રાહ ન જોવાય.